U istraživanju sprovedenom od 8. do 15. juna, vreme oporavka većina ispitanika procenjuje na godinu dana, skoro svaka treća firma veruje da će joj biti dovoljno od tri do šest meseci, dok najpogođenije sektore – turizam, saobraćaj i kreativnu industriju očekuje oporavak duži od godine.\nKod privrednika su najprisutniji strahovi od nove – produžene krize, čak 73 odsto firmi pribojava se drugog talasa pandemije i ponovnog privremenog zatvaranja, a na drugom mestu je pad tražnje za proizvodima i uslugama.\nNalazi pokazuju da firme uključene u međunarodne lance snabdevanja češće planiraju promene proizvodnog algoritma ili uvodenje novih proizvoda.\nCak 20 odsto učesnika ankete povećalo je broj zaposlenih, a manje od pet odsto je otpuštalo zaposlene tokom krize.Skoro 60 odsto preduzeca organizovalo je rad dela zaposlenih od kuce, a svaka druga firma je smanjila broj radnih sati.\nTrećina firmi iz IT sektora, proizvodnje hrane i pića i poljoprivrede povećala je broj radnika u prethodnom periodu.


RS: Bez poštovanja odluke o Danu žalosti\nZgrada Vlade RS 11. jula 2016. Zastave nisu spuštene na pola koplja.\nDanašnjoj komemoraciji u Potočarima, koja je protekla bez incidenata, nisu prisustvovali najviši zvaničnici Republike Srpske zbog, kako su istakli, opstruisanja istrage prošlogodišnjeg napada na premijera Srbije Aleksandra Vučića u Srebrenici. Za razliku od Federacije BiH gdje je danas bio dan žalosti, 11.jul je u Republici Srpskoj bio običan radni dan. S tim u vezi, entitetski predsjednik Milorad Dodik je poručio da Savjet ministara Bosne i Hercegovine ne može donositi obavezujuće odluke o danu žalosti za cijelu BiH, ocjenjujući da je komemoracija u Srebrenici ispolitizovana.\nKomemorativni skup u Potočarima, koji su obezbjeđivali pripadnici MUP-a Republike Srpske, u saradnji sa drugim bezbjednosnim agencijama, protekao je mirno i bezbjedno a značajan doprinos tome dali su sami učesnici komemoracije kao i građani Podrinja. Saopšteno je ovo iz Centra javne bezbjednosti Bijeljina uz potvrdu da je na ovom skupu obezbjeđena i potpuna sigurnost političkih ličnosti iz Bosne i Hercegovine i inostranstva.\nZa razliku od prošle godine, Komemorativnom skupu u Potočarima nisu prisustvovali najviši zvaničnici Republike Srpske ali i Srbije a predsjednik Republike Srpske, Milorad Dodik je ,ovim povodom, osudio odluku Savjeta ministara BiH da 11.jul proglasi danom žalosti u Bosni i Hercegovini. Na javnim institucijama u ovom entitetu, za razliku od većeg dijela Federacije BiH, zastave nisu bile spuštene na polja koplja. Dodik je poručio i da Republika Srpska nikada neće priznati genocid u Srebrenici jer se, kako je naveo, nije ni dogodio.\nMilorad Dodik je ,takođe, izrazio negodovanje zbog činjenice da još uvijek nisu procesuirana lica odgovorna za prošlogodišnji napad u Potočarima na premijera Srbije Aleksandra Vučića.\nPredsjednik Odbora za bezbjednost Narodne skupštine Republike Srpske, Milanko Mihajlica je ovim povodom saopštio da je sramota bezbjednosnih struktura na nivou BiH što još uvijek nisu pronađeni počinioci i nalogodavci, kako je rekao, pokušaja ubistva Aleksandra Vučića.\nPredsjedavajući Predstavničkog doma Parlamentarne skupštine Bosne i Hercegovine, Mladen Bosić je ocijenio da se opstruiše istraga napada na premijera Srbije te da institucije BiH, koje bi trebalo da je provedu, ne žele da se utvrdi odgovornost a,po njemu, odgovornost je jasna.\nIz Tužilaštva BiH je potvrđeno da se istražuje prošlogodišnji napad na premijera Srbije u Potočarima a po provođenju svih istražnih radnji će biti donesena tužilačka odluka.\nPortparol Tužilaštva Boris Grubešić je saopštio da je iz Specijalnog tužilaštva Republike Srpske nedavno dostavljena dokumentacija o ovoj složenoj istrazi u kojoj je potrebno u masi ljudi identifikovati pojedince i prikupiti dovoljno dokaza za njihovu odgovornost u tom krivičnom djelu.


Rajković o primljenom golu: "Dogodilo se nešto čudno..." - Sportske.net\nSrbija na kraju ostala bez pobede.\nTadić razočaran ishodom kvalifikacija, ko je kriv zbog primljenih golova?"Jedna od boljih utakmica, ovo je najkvalitetnije što Srbija ima!"Poruka Ševčenka koja je oduševila celu Srbiju!Pesimizam glavni motiv nakon Ukrajine! (TVITOVI)Uzalud smo se nadali, Ronaldo i Besedin zapečatili sudbinu Srbije, ali ima i taj baraž...\nReprezentacija Srbije remizirala je u poslednjem meču kvalifikacija za EURO 2020 u Beogradu protiv Ukrajine 2:2.\nGolman "orlova" Predrag Rajković je nakon susreta izneo svoje impresije i objasnio šta se to dogodilo kod drugog gola Ukrajinaca.\n"Dobro smo počeli utakmicu, držali smo loptu, dali rano gol, ali smo primili dva pogotka iz naših grešaka, koje ne smeju da nam se ponavljaju. Odigrali smo konkretnu utakmicu. Kod drugog gola Ukrajine se desilo nešto čudno, lopta je dobila efe, odbila se od nečije noge i ušla čudno. Nisam mogao bolje da reagujem. Ali, dobro, bolje sada da se desi, nego u nekoj važnoj utakmici", istakao je Rajković.\n"Hteli smo kroz kvalifikacije da odemo na Evropsko prvenstvo, kako bismo se na proleće pripremali za EURO, ali tako se namestilo. Moramo da gledamo sada Norvešku i da se pripremimo što bolje", rekao Rajković.\n"I jeste i nije. Da smo se mi pitali za prolaz dalje bilo bi više publike. Znali su navijači da nemamo velike šanse i zato su došli u malom broju", poručio je Rajković.


Reč je o prvom profesionalnom sportisti u Nemačkoj koji je pozitivan na pomenuti virus što je potvrdio i bivši dvostruki prvak te zemlje.\nHanover je objavio da su svi igrači poslati na testiranje, kao i članovi stručnog štaba i osoblje kluba, te ljudi koji su bili u kontaktu sa Hibersom. Među njima je i Josip Elez, hrvatski štoper koji je u paru sa upravo Hibersom igrao poslednju utakmicu u drugom rangu Nemačke, u defanzivnoj liniji.\n- Sumnja se da se Hibers zarazio u subotu, a kako saigrači od tada nisu imali kontakta s njim, pretpostavljamo da ih nije zarazio. Ali postupićemo odgovorno, cela profesionalna ekipa, treneri i osoblje testiraju se kao mera opreza - poručili su iz Hanovera.\nI Gerhard Zuber, sportski direktor tima iz Cvajte, se oglasio povodom ovog slučaja.\n- Timo je bio primer drugima, nije pokazivao nikakve simptome. Kad je saznao da je osoba s kojom se družio pozitivna na virus, otišao je na testiranje i sada je u kućnoj izolaciji, rekao je Zuber, sportski direktor Hanovera.


Nova Varoš otvorila namenski račun za novčanu pomoć poplavljenima\nblic.rs (Ž. Dulanović) Хуманитарне акције Коментари\nOpština Nova Varoš otvorila je danas namenski žiro-račun broj 205-207788-46 na koji građani i privredni kolektivi mogu uplaćivati novčanu pomoć za stanovnike poplavljenih područja u Srbiji.\nNova Varoš je inače do sada prikupila dva miliona dinara pomoći u novcu, a iz grada na padinama Zlatara juče je u Centralni magacin Crvenog krsta Srbije upućena nova pošiljka pomoći u robi i prehrambenim namernicama. Pored konzervirane i hrane za bebe, flaširane vode, pelena i sredstava za higijenu u ovoj pošiljci, čija je ukupna vrednost 300.000 dinara, našla se i tona jogurta koju su donirale lokalne mlekare.\n- Opština Nova Varoš uputila je novčanu pomoć područjima koja su zadesile nepogode u iznosu od milion dinara, dok su drugi milion donirali ovdašnji privrednici. U ovim teškim trenucima moramo da budemo solidarni i da zajedničkim snagama pomognemo svima koji su se našli u nevolji – kaže predsednik opštine Nova Varoš Dimitrije Paunović.\nU poplavljena područija proteklih dana upućno je i 720 pari gumenih čizama, oko 22.000 kvadratnih metara građevinske folije i preko 1.200 kanistera i burića za vodu koje su donirali lokalna samouprava i firme koje se bave proizvodnjom gume i plastike – „Zlatarplast“ i „Plastika“. Preduzeće „Plastika“ obećalo je i da će, ukoliko država obezbedi granulat, besplatno proizvesti građevinsku foliju koja će nakon ovih nepogoda biti od koristi poplavljenim meštanima.


Srbija iznenađenje na listi najuticajnijih evropskih država - Nova Borba\nSrbija iznenađenje na listi najuticajnijih evropskih država\nNemačka je bez premca najuticajnija evropska država, dok Srbija zauzima 19. mesto, navodi evropsko izdanje sajta "Politiko", koji je listu načinio poredeći uticaj lidera zemalja i ambasadora u EU.\n"Politiko" je u listu uvrstio i članice EU i države kandidate za članstvo, a redosled je utvrdio kombinujući uticaj lidera država i ambasadora u EU, koji predstavljaju vezu između Brisela i prestonica, stabilnost vlada, jasnu strategiju i "sirovu snagu država", prenosi RTS.\nKljučni faktor pri sastavljanju te rang-liste, navodi "Politiko", jeste rastući uticaj lidera poslednjih godina, ali i značaj uloge ambasadora koji pripremaju susrete i "održavaju diplomatiju u životu" između takvih susreta.\nZa srpskog premijera Aleksandra Vučića, "Politiko" navodi da se dobro kotira kao čovek sa kojim EU može da rešava probleme, pa je Srbija rangirana bolje od brojnih članica Unije, uključujući Hrvatsku, Sloveniju, Portugaliju, Bugarsku i Rumuniju.\nMeđu liderima, nemačka kancelarka Angela Merkel je bez premca, navodi "Politiko".\nVelika Britanija je, po uticaju, druga država EU, smatra "Politiko", Francuska je na trećem, a Italija na četvrtom mestu.\nMađarska je na šestom mestu, dok je premijer Viktor Orban opisan kao političar sa dugoročnom strategijom.\nHrvatska se nalazi na 30. mestu te liste, pri čemu će nastojanja Zagreba da blokira evropski put Srbije izazvati negativne posledice i gubitak uticaja, navodi "Politiko".\nRumunija se nalazi na 27. mestu, Bugarska mesto iza, dok se Grčka nalazi na 11. mestu.\nOd kandidata za članstvo, od 31. do 33. mesta nalaze se Crna Gora, Makedonija i Albanija.\nBosna i Hercegovina nije ušla na listu.


Početak/Zdravlje/Stres i psorijaza\nPsorijaza predstavlja hroničnu, rekurentnu, nezaraznu, inflamatornu sistemsku bolest, koja bitno narušava kvalitet života obolelih. Može se javiti u svim uzrastima, ali se najčešće ispoljava između 15 i 30 godine, kao i 50 i 60 godine života, i sreće se podjednako često kod oba pola, ističe dermatolog Kliničkog centra Niš Danica Tiodorović.\nU Srbiji oko 150.000 ljudi boluje od psorijaze, što predstavlja skoro čitavu populaciju grada Niša ili Kragujevca, odnosno svaki 50-ti građanin u Srbiji boluje od psorijaze. Među brojnim egzogenim i endogenim stimulusima koji mogu pokrenuti psorijazu, posebno mesto zauzima stres. Zapravo, stres predstavlja najčešći okidač psorijaze, objašnjava dr Tiodorović.\n„Postoje različite definicije stresa, ali generalno govoreći, stres predstavlja svaku fizičku i psihičku reakciju organizma na svaki potencijalno štetan faktor. Treba napomenuti da stres može ne samo pokrenuti psorijazu već i pogoršati stanje već postojeće bolesti“, objašnjava.\nPsorijaza je oboljenje povezano sa socijalnom stigmatizacijom, kao i smanjenjem samopouzdanja obolelog. Usled nemogućnosti kontrole bolesti i njenog uticaja na fizičke, socijalne i profesionalne funkcije, psorijaza često dovodi do psiholoških poremećaja, kao što su depresija i anksioznost.\n„Potrebno je posebno skrenuti pažnju na probleme obolelih i diskriminaciju kojoj su oni neretko izloženi. Društvena diskriminacija ovih pacijenta potiče najčešće od zablude opšte populacije da je psorijaza zarazna bolest i da se može preneti kontaktom. Ovaj vid diskriminacije samo je posledica neznanja i neinformisanosti okruženja da psorijaza zapravo nije zarazna. Pojedini pacijenti sa psorijazom osećaju da su odbačani od okoline a neki čak i od strane porodice i prijatelja. Psorijaza može imati uticaja na mnoge aspekte svakodnevnog života, kao što su posao, slobodne aktivnosti, pa čak i izbor odeće u cilju prekrivanja delova tela koji su zahvaćeni psorijazom“, ističe Tiodorović.\nOna kaže da samo pravilnim informisanjem i edukacijom javnosti o prirodi psorijaze može se pomoći obolelima od ove hronične bolesti u cilju savladavanja svakodnevnih problema sa kojima se oni susreću, motivaciji za njihovo lečenje što bi dovelo i do poboljšanja kvaliteta njihovog života.\nDanica Tiodorović dermatolog psorijaza stres\nILIJEV: Punimo bure baruta, sledi PAKET AGRESIJE ili potpuni RESTART


Kako će Srbija objasniti (ne)napredak u slučaju nestalih beba? - Vladavina prava - Dnevni list Danas\nPočetna » Društvo » Vladavina prava » Kako će Srbija objasniti (ne)napredak u slučaju nestalih beba?\nPosle pretnji i dodele policijske zaštite članu vladine Komisije za istrage, država treba da pošalje izveštaj Savetu Evrope do 1. oktobra\nKako će Srbija objasniti (ne)napredak u slučaju nestalih beba?\nAfera nestalih beba nije ni blizu rešenja, čini se nakon pretnji koje je dobio član vladine komisije za istrage ovih slučajeva Radiša Pavlović, a država mora da podnese izveštaj o napretku Savetu Evrope do 1. oktobra.\n1Piše: A. Popović 24. avgusta 2018. 15.30 Izmenjeno: 01. decembra 2018. 22.05\nNa prethodnom zasedanju Komiteta u junu ove godine, ponovo je upućen poziv vlastima u Srbiji da uspostave mehanizam za rešavanje svakog pojedinačnog slučaja i da do 1. oktobra ove godine obaveste Komitet o preduzetim merama na usvajanju zakona o nestalim bebama. Ocenu tog izveštaja Komitet bi trebalo da donese na zasedanju u decembru, kako je ranije saopšteno.\nU međuvremenu, slučaj nestalih beba ponovo je došao pod lupu domaće javnosti kada je Udruženju za istinu o nestalim bebama i njegovom predsedniku Radiši Pavloviću dodeljena dvadesetčetvoročasovna zaštita zbog pretnji i zastrašivanja. Pavlović je, inače, predstavnik roditelja u Komisiji za istrage Vlade Srbije.\nPavlović je MUP-u prijavio da mu je prećeno smrću telefonskim putem, bušene su mu gume, razvaljena hauba na automobilu, zbog čega je tužilaštvo stavilo pod policijsku zaštitu njega, njegovu porodicu i Udruženje u Kragujevcu. Pavlović je za naš list ponovio da je uveren da je motiv za ovakve napade na njega to što je došao do novih saznanja o deci koja su nestala iz porodilišta i osobama odgovornim za to.\n– Uveren sam da su me pratili i pretili mi zbog otkrivanja novih činjenica o bebama. To su verovatno pripadnici službe državne bezbednosti iz prethodnih režima, i lica kod kojih se sada nalaze oteta deca – ističe Pavlović. On dodaje da ovim nije zastrašen, već siguran da država, koja mu je i dodelila zaštitu, sada može da dođe do istrage o deci.\n– Država je formiranjem komisije apsolutno ispunila presudu Evropskog suda koja kaže da treba omogućiti saznavanje činjenica o svakom detetu. A organizacije i udruženja, kao što je Jukom, koji tvrde da presuda nije ispunjena, samo manipulišu ovom pričom. Ja verujem da Aleksandar Vučić i Nebojša Stefanović imaju kapaciteta da otkriju istinu o bebama – naglašava Pavlović.\nIz Komiteta pravnika za ljudska prava Jukom naglašavaju da nema govora o bilo kakvim manipulacijama, već o ozbiljnim propustima države zbog kojih je i Savet Evrope opominjao Srbiju u više navrata.\nAna Janković Jovanović, pravnica Jukoma, za Danas podseća da ispunjenje presude Evropskog suda za ljudska prava podrazumeva donošenje zakona o nestalim bebama i saznavanje činjenica o deci, na čemu do sada ništa nije urađeno.\n– Ni sama država nije do sada u svojim izveštajima navodila tu komisiju jer još uvek nema rezultata. Nije donet ni pravilnik o njenom radu, a kako nam je i iz Vlade objašnjeno, pravilnik ne može da se usvoji jer jedan član, upravo Pavlović, traži pravo „zlatnog glasa“, što ostali ne prihvataju – naglasila je ona. Janković Jovanović dodaje i da nema naznaka da će se do roka za novi izveštaj, 1. oktobra, situacija bilo kako poboljšati.\n– Komitet ministara je do sada donosio odluke i privremene rezolucije u kojima najoštrije osuđuje nepostupanje Srbije. Ako ne ispoštujemo obaveze iz ove presude, dovodimo u pitanje naše članstvo u Savetu Evrope, upozorila je Janković Jovanović.\nUsvajanje zakona neizvesno\nSavet Evrope više puta je pozivao Srbiju da hitno usvoji zakon o nestalim bebama kako bi se rasvetlila sudbina dece koja su navodno nestala iz srpskih porodilišta. Predlog tog zakona Vlada Srbije uputila je 8. marta skupštini na usvajanje, međutim on se do danas nije pojavio na dnevnom redu. U međuvremenu, roditelji su tražili povlačenje, izmene ovog teksta zakona. NJihov predlog je podržao i tadašnji narodni poslanik Meho Omerović, koji se u vezi toga pismom obraćao premijerki Ani Brnabić. Omerović je, međutim, kasnije podneo ostavku, a daljih informacija o statusu nacrta zakona nema.\nsavet evrope, slucaj nestale bebe, srbijaBeograd\n24. avgusta 2018. u 19.44\nI opet se proziva ministarka pravosuda Kuburovic koj ocegledno cuti i kupuje vreme u svojoj kancelariji. Trebalo bi da se ugleda na svoju koleginicu Mihajlovic koja nema dana a da se ne pojavi u javnosti sa nekim novim balonom vruceg vazduha pa nije ni vazno sto je sve u futuru da ne kazem u buducem vremenu, ali daje znake zivota sto se za prvu ne bi moglo kas’ti! Kuburiovic pada na svim ispitima kod EU!


Vučević se sastao sa ambasadorom Irana - biznis24.rs\nVučević se sastao sa ambasadorom Irana\nTom prilikom gradonačelnik mu je poželeo srdačnu dobrodošlicu i izrazio zadovoljstvo zbog dosadašnje dobre saradnje Grada i Ambasade. Zvaničnici su se složili da je ona bila najizraženija na polju kulture i ocenili da je iranska kultura zastupljena u Novom Sadu kroz manifestacije i festivale koje organizuju kulturni centri Novog Sada i Irana. Amabasador je čestitao gradonačelniku što je treći put izabran na tu funkciju, jer to, kako je ocenio, govori u prilog dobrim rezultatima njegovog rada.\nGradonačelnik i ambasador ocenili su da su prevazilaženje krize izazvane pandemijom i pravilan odgovor u zaštiti javnog zdravlja prioritetni zadaci svih država i gradova. To je, kako su rekli, neophodan uslov i za normalizaciju bilateralnih aktivnosti i međunarodne korespondencije.\nAmbasade · bila · dobre · dobrodošlicu · dosadašnje · festivale · Grada · gradonačelnik · Iranska · izrazio · koje · Kroz · kultura · kulture · manifestacije · najizraženija · Novom · ocenili · organizuju · polju · poželeo · Prilikom · Sadu · saradnje · složili · srdačnu · zadovoljstvo · zastupljena · Zbog · zvaničnici\nU Vojvodini nova 483 slučaja, najveći broj novoobolelih u Novom ...\nZapočni svoj CV! Prijavi se i konkuriši za #MojaPrvaPlata\nŠta donosi elektronski vid licitacije državnog poljoprivrednog z ...\nŠarčević posetio ustanove obrazovanja u Somboru\nVučević:Srećan Dan Republike Srpske\nUspešno snimljena i emitovana 700. epizoda „Sveta poljoprivrede“


OEBS: U Rusiji nije bilo pravog izbora - 19.03.2018, Sputnik Srbija\nOEBS: U Rusiji nije bilo pravog izbora\nOrganizacija za evropsku bezbednost i saradnju (OEBS) saopštila je danas da u Rusiji nije bilo pravog izbora na predsedničkim izborima i da su izbore obeležili... 19.03.2018, Sputnik Srbija\n"Svi što gube se - ljute, to je poznata stvar" Važno je da u Americi ima "pravog izbora" između šije i vrata (demokrata i republikanaca). Zapadna prevarantska "demokratija" je zastareli model koji treba menjati.\nJer pravi izbor je kad možete da 72 dana bombardujete Srbiju, da bi onda njen predsednik izgubio izbore. Sad vam je žao jer taj recept ne pomaže u Rusiji.\nrusija, vesti, svet, oebs, predsednički izbori u rusiji\n14:31 19.03.2018 (Osveženo: 14:37 19.03.2018)\nOrganizacija za evropsku bezbednost i saradnju (OEBS) saopštila je danas da u Rusiji nije bilo pravog izbora na predsedničkim izborima i da su izbore obeležili pritisci na sve koji su iznosili kritike.\nIzbor bez stvarne konkurencije, koju smo videli ovde, nije pravi izbor, navedeno je u saopštenju OEBS, preneo je Rojters.\nOEBS je, takođe, naveo da su ograničenja fundamentalnih sloboda, kao i registracije kandidata ograničili prostor za političko delovanje i rezultirali nedostatkom pravog takmičenja.\nPosmatrači su videli više vrsta mera, uključujući neprikladan pritisak na birače da izađu na izbore, stoji u saopštenju OEBS.\n19 Mart 2018, 16:521\n19 Mart 2018, 17:471


7 godina od osnivanja udruženja – Udruženje ISKRA Banja Luka\nUdruženje roditelja “Iskra” 04.novembra obilježava 7 godina od osnivanja.\nOsnovni cilj našeg Udruženja jeste unapređenje kvaliteta života djece oboljele od malignih bolesti i njihovih porodica.\nPosebno smo ponosni na izgradnju i nesmetano funkcionisanje Roditeljske kuće u kojoj borave roditelji i djeca koja se liječe od malignih bolesti na Odjeljenju dječije hematoonkologije UKC RS.\nZa 5 godina uspješnog rada Roditeljske kuće, u njoj je pomoć, podršku i toplu porodičnu atmosferu pronašlo vise od 130 porodica iz čitave Republike Srpske.\nPod okriljem našeg udruženja, od 2018. godine djeluje i mreža mladih liječenih od raka ” MladiCe RS” .\nSvjesni značaja rehabilitacije nakon završenog liječenja, do sada smo uspješno organizovali sedam ljetnjih i jedan zimski rehabilitacioni kamp za cjelokupnu porodicu djece oboljele od malignih bolesti.\nU skladu sa svojim ciljevima trudimo se da pružimo pomoć i podršku Odjeljenju dječije hematoonkologije UKC RS kada god smo u mogućnosti.\nKroz pružanje informacija, psihosocijalnu podršku i brojne programe trudimo se da osnažimo roditelje i djecu, kao i da informišemo javnost o dječijem malignitetu i načinu na koji mogu da pomognu i daju svoj doprinos.\nDa bi se osigurala čvrsto strukturisana i odgovarajuće organizovana briga i njega za bolesnu djecu, uz podršku njihovim porodicama, potrebna je podrška cijelog društva.


Kreativne žene – inovacije iz Švedske - Dan u Beogradu\nNaslovna » Izlasci » Izložbe » Kreativne žene – inovacije iz Švedske\nOd 12. oktobra do 31. decembra u Muzeju nauke i tehnike (Skender-begova 51) biće otvorena izložba „Kreativne žene – inovacije iz Švedske“.\nInspirativna izložba predstavlja Šveđanke-pronalazačice, njihove životne okolnosti i ideje, kao i neke istorijske uzore. Deo izložbe čine i inovacije žena iz Srbije, članica Saveza pronalazača Beograda i studentkinja Industrijskog dizajna Fakulteta primenjenih umetnosti.\nMnogi izumi sa ove izložbe nastali su iz potrebe da se olakša obavljanje svakodnevnih aktivnosti, poveća udobnost ili bezbednost. Neka rešanja su veoma jednostavna a funkcionalna, a druga su zahtevala istraživanje i usavršavanje početne ideje.\nŽelja kustosa Muzeja je da se podstakne šira diskusija o preduzetništvu, kreativnosti, inovacijama i tehnologiji. Zato će biti organizovan i Klub ponedeljkom (18.00-20.00), koji će biti mesto susreta predviđeno za razgovore i prezentacije uz goste iz Švedske i Srbije. Razvijen je edukativni program koji škole i nastavnici mogu da koriste da bi podstakli decu i mlade da kreativno razmišljaju i rešavaju probleme, razvijaju i razmenjuju svoje ideje.\nU okviru pratećeg programa, u saradnji sa Tehničkom školom „Drvo art“, biće organizovane radionice za učenike osnovnih i srednjih škola, subotom od 11.00 do 14.00 . (dub)\nTagoviizložbe muzej nauke i tehnike\nPrethodni 1. StandUpFest2011\nSledeći Cheikh Lo na Beogradskom jazz festivalu


Trampa kandiduju za Nobela za mir jer je — „opasan po život“ - Sputnjik Srbija\n12:50 11 Maj 2021\n21:20 03.05.2018 (osveženo 21:52 03.05.2018) Preuzmite kraći link\nGrupa od 18 članova Predstavničkog doma Kongresa SAD iz redova Republikanske partije oficijelno se obratila Nobelovom komitetu sa inicijativom da se nagrada za mir dodeli Donaldu Trampu, i to povodom napora koji ulaže u rešavanje problema sa nuklearnim arsenalom Severne Koreje.\nU pismu koje su uputili Komitetu, kongresmeni su naglasili da od momenta stupanja na dužnost predsednika Tramp neumorno deluje, kako bi izvršio maksimalni pritisak na Severnu Koreju da obustavi svoj nezakoniti program proizvodnje oružja za masovno uništavanje i da regionu donese mir. Doduše, napad na Siriju, kao i nuklearne igre sa Iranom, ne pominju.\n„Severna Koreja decenijama ignoriše zahteve međunarodne zajednice, a politika predsednika Trampa ’mir pomoću sile‘ već funkcioniše i donosi mir Korejskom poluostrvu. Smatramo da niko nije dostojniji priznanja Nobelovog komiteta u 2019. od predsednika Trampa“, stoji u obrazloženju.\nKomentarišući nominaciju, kolumnistkinja lista „Nedeljnik“ Ljiljana Smajlović podseća da Tramp želi da poništi ili na neki način nadjača sve što je radio njegov prethodnik, da je to bila jedna od važnih tačaka njegove kampanje. Dodaje da je to razlog što članovi njegove stranke u Kongresu, koji ga predlažu za nagradu, na neki način prave ironični komentar na račun „Nobela“ Baraka Obame, za koji su bili složni da ga ničim ne zaslužuje.\n„Zapravo i ne vidim za sada neku veliku razliku između Trampa i Obame. Tramp govori kao siledžija, ali se ponaša manje kao siledžija, nego što je to činio Obama. Što se mene tiče, još je veći skandal što je Obama dobio Nobela, nego to što je neko predložio Trampa“, kaže Ljiljana Smajlović.\nNobelova nagrada za književnost u senci ostavki i skandala o seksualnom zlostavljanju\nOna smatra da Donald Tramp nema nikakve šanse da sada dobije Nobelovu nagradu za mir, ali napominje da u slučaju da stvarno dođe do denuklearizacije Severne Koreje, ujedinjenja Severne i Južne Koreje ili ako bi čak samo došlo do detanta, on bi je, kako kaže, zaslužio isto koliko i Menahem Begin i razni drugi silnici koji su ranije dobijali Nobelovu nagradu.\n„Mislim da je to nagrada koju je sada jako teško ukaljati, prag je visok da bi se ta nagrada ukaljala, jer je taj Komitet daje već po toliko različitih kriterijuma, da više ne znam šta je uopšte kriterijum za tu nagradu, oko kog bi se neko složio ili oko kog bi se složilo petoro ljudi različitih političkih uverenja“, kaže ona.\nPodsetimo, južnokorejski predsednik Mun Džae In izjavio je pre nekoliko dana da američkom predsedniku Donaldu Trampu treba dodeliti Nobelovu nagradu za mir, zbog njegovih napora da okonča zastoje u odnosima sa Severnom Korejom, u vezi sa nuklearnim programom te zemlje.\nSmajlovićeva primećuje da bi se na neki suludi način moglo reći da je siledžijski ili, kako bi rekao bivši šef Ef-Bi-Aja, mafijaški način izražavanja Donalda Trampa, možda naterao Korejce da pomisle da je bolje da nađu neko rešenje, nego da rizikuju sa nepredvidivim američkim predsednikom.\nMir u Koreji: Ne pita se više samo Amerika\n„Čak i Trampovi protivnici sada se slažu sa činjenicom da je moguće da je severnokorejskog lidera, nekako ipak, Tramp privoleo na neki detant sa Južnom Korejom. Da ga je možda privoleo time što su severnokorejski i i južnokorejski predsednik jedan drugom rekli ’čekaj, ovaj čovek je popuno nepredvidiv, on je opasan po život, možda je bolje da se mi dogovorimo, dve Koreje, mi smo braća, nego da nas Amerikanci dovedu u situaciju da Kim Džong Un ispali u nekom odbrambenom ili kakvom god manevru neko nuklearno oružje na Seul“, ocenjuje sagovornica Sputnjika.\nDamir Nikšić, angažovani umetnik iz BiH, poznat širom regiona po svom građanskom aktivizmu, kaže da je potez sa nominacijom Trampa za Nobelovu nagradu za mir pokušaj da se trivijalizuju sve institucije. On se slaže sa Smajlovićevom da je Nobelova nagrada samu sebe dovela u pitanje u slučaju Obame.\n„Cinično se ponašaju prema svemu tome, a s druge strane, Tramp ima kompleks od Obame, od svega što je Obama napravio. Sada želi potpuno da razmontira Iranski dogovor, pa i Pariski dogovor o klimatskim promjenama, tako da mislim da je i ovo sa nominacijom dio toga. Udaraju na sve institucije“, kaže Nikšić.\nKomentarišući činjenicu da republikanci nominuju Trampa za nagradu za mir samo nekoliko nedelja nakon što je SAD bombardovala Siriju, Nikšić kaže da je ekipi oko američkog predsednika takva vrsta tajminga potpuno nebitna.\n— ABC News (@ABC) 02. maj 2018.\n„Čitava ta administracija ima svoje agende na milion frontova, to je sveopšti hrkljuš, dovijaju se ko će se prije sjetiti da nešto uradi, tajmlajn nije bitan. Tramp jedan dan izjavi jedno, drugi dan sâm sebe pobije, pređe na suprotnu stranu, koristi suprotnu logiku. Oni su u nekom momentu na nekim večerama cinično zacrtali sve te ciljeve, šta sve da redikuliziraju i trivijaliziraju, i to rešavaju kad dođe na red, nije im bitno ima li bilo kakvog smisla, to je sveopšti napad neoliberalnih konzervativaca na sve institucije svijeta“, ocenjuje Nikšić.\nOn se slaže sa Smajlovićevom i u oceni da su dve Koreje procenile da je bolje da se dogovore, nego da im sudbinu kroje Sjedinjene Američke Države.\n„Radi se o načinu da se, ne samo Tramp, nego i Amerika kao faktor zaobiđe, da se što više radi bez nje. I Merkelova, kad je shvatila o kakvom se čovjeku radi, rekla je, ljudi, mi smo prepušteni sebi, dajte da vidimo šta možemo da uradimo. Čini mi se da je to slučaj i sa Francuskom. Ne može da se čeka da u Americi dođe na red neko ko je iole inteligentan da preuzme liderstvo“, kaže Nikšić.\nOn dodaje da je posle istorijskog stiska ruke na granici Severne i Južne Koreje potpuno jasno da svet neće čekati da se pojavi neko ko će se kretati u demokratskom pravcu, jer može se desiti da Tramp dobije još jedan mandat.\n„Svi su shvatili da je najbolji način da se upravo Tramp ismeva i čitava ta Amerika, njena imperijalna politika koju vode republikanci, pored ovog liberalnog dijela Klintonovih demokrata koji je inače vode. Svi su skontali, ako ćemo se igdje pomaći, hajde da se pomaknemo sami, jer ako ovi dođu da arbitriraju, neće nas biti“, kaže Nikšić na kraju razgovora za Sputnjik.\nLjiljana Smajlović dodaje da ne smatra da je išta više smešno predlagati Trampa za nagradu za mir, nego što je bilo smešno predlagati Obamu.\n„Ratobornost Donalda Trampa na ironičan način do sada je više učinila za mir u svetu, nego sva tobožnja liberalno-napredna, demokratska i svaka druga posvećenost Baraka Obame lepoti, slobodi i miru u svetu“, zaključuje Ljiljana Smajlović u razgovoru za Sputnjik.\nPodsetimo, Nobelova nagrada za mir Baraku Obami uručena je svega nekoliko meseci nakon stupanja na dužnost, u decembru 2009. godine.\nOsim Trampovog prethodnika, još tri američka predsednika dobila su nagradu koja se dodeljuje za posebne zasluge na poljima spajanja naroda, razoružanja, smanjenja svetskih ili regionalnih vojnih potencijala, političkog i drugog obrazovanja, kao i održavanja mirovnih konferencija — Teodor Ruzvelt, Vudrov Vilson i Džimi Carter.\nRepublikanci, mir, demokrate, ismevanje, institucije, dogovor, nagrada, Nobelova nagrada, Nobelov komitet, Damir Nikšić, Donald Tramp, Ljiljana Smajlović, Barak Obama, Južna Koreja, Severna Koreja


Cvijanović: U Italiji nastavljamo učvršćivanje veza s dijasporom FOTO\nPredsjednica Vlade Republike Srpske Željka Cvijanović izjavila je da je njena posjeta Italiji nastavak aktivnosti započetih na Forumu dijaspore prije dva mjeseca poslije niza dobrih ideja koje bi mogle da se realizuju sa Srbima koji žive u inostranstvu.\nCvijanovićeva je istakla da su ljudi iz Republike Srpske, koji žive u inostranstvu, zainteresovani za životne stvari i za poziciju Republike Srpske. Ona je rekla da je danas rukovodiocima srpskih osnovnih škola u Vićenci i Skiu, koje pohađaju djeca iz Srpske i Srbije, obećano da će se voditi računa o tome da imaju uredno snabdijevanje svim udžbenicima i materijalima neophodnim za organizovanje nastave. Cvijanovićeva je rekla i da je dato obećanje da će ove škole biti obezbijeđene svim potrebnim didaktičkim materijalima.\n"Vidjela sam veliku posvećenost nastavnog kadra ovdje koji radi sa našom djecom, organizuje časove tokom vikenda kako bi ostalim danima mogli redovno da idu u italijanske škole", rekla je Cvijanovićeva.\nOna je istakla da je tokom posjete Italiji razgovarala sa nastavnicima ovih škola, te sa sveštenikom Srpske pravoslavne crkve Sveti apostol Luka da bi vidjeli na koji način mogu učvrstiti veze. Cvijanovićeva je naglasila da je srpska zajednica okupljena oko Crkve, a da ih zajedno drže i različiti događaji. Ona je napomenula da je sinoć imala radni sastanak sa pedesetak ljudi koji vode različita udruženja na kojem je bilo riječi o tome da li je Republika Srpska sigurna i šta svi zajedno mogu da urade da bude zaštićena.\n"Razgovarali smo o tome kako se krećemo u ekonomskom smislu, kakva je to ustavna pozicija, na koji način se nosimo sa određenim izazovima. Važno je znati da su oni uzdanica za sve naše politike koje provodimo u Republici Srpskoj", rekla je Cvijanovićeva.\nOna je izrazila zahvalnost za požrtvovanost i sve ono što ti ljudi pokazuju prema Republici Srpskoj, bez obzira što su svoje živote organizovali negdje drugdje.\nCvijanovićeva je napomenula da je bila oduševljena kada je čula komentare koliko su ti ljudi bili ponosni ove godine kada su vidjeli svečani defile policije povodom Dana Republike.\nOna je navela da će večeras imati priliku da se obrati na velikom skupu kojem će prisustvovati nekoliko stotina Srba koji žive na potezu Vićenca, Padova, Verona, a gdje će biti i nekoliko predstavnika različitih klubova srpske dijaspore iz Austrije, Njemačke i nekih drugih zemalja.\n"Velika je prilika da se razgovara o tome koliko je važno za Republiku Srpsku da drži kontakt sa svim svojim građanima bez obzira gdje žive danas u svijetu. To je je uvijek poruka koju uputim našim ljudima i često se s njima srećem gdje god dolazim u inostranstvo", rekla je Cvijanovićeva.\nOna je napomenula da nikada nije došla u posjetu, a da to nije iskoristila da obiđe sveštenstvo i ljude okupljene u različitim udruženjima, klubovima i sa njima razgovara o onome što je važno i za njih i za Republiku Srpsku.\nU Italiji sa premijerkom Srpske boravi i ministar zdravlja i socijalne zaštite Srpske Dragan Bogdanić.\nZa istrčavanje na teren 15 dana zatvora


Nekoliko kompanija se udružuje u borbi protiv Apple App Store-a\nPočetnaVestiBiznis ITIT TržišteNekoliko kompanija se udružuje u borbi protiv Apple App Store-a\n25.09.2020 20:22 | 0 Biznis IT\nIako milioni aplikacija u Apple-ovom App Store-u ukazuju na to da mnogi preferiraju distributivnu platformu kompanije iz Kupertina, izgleda da ovo iskustvo nije u potpunosti fluidno. Razvoj sitiuacije u poslednjih mesec dana je doveo do toga da je nekoliko kompanija, o koje se Apple navodno "ogrešio" u prošlosti, odlučilo da se udruži i formira Coalition for App Fairness.\nOvo uključuje kompanije kao što su Epic, Spotify, Deezer, Tile i Basecamp, a svaka od njih je imala probleme sa Apple-om u nekom trenutku. Ove kompanije se sada udružuju kako bi prisilile provajdere prodavnica aplikacija, kao što je Apple, da promene svoju politiku poslovanja kako bi postale više "fer" ili da ih primoraju na regulaciju pravila.\nNeka od ključnih pitanja koja ova koalicija želi da pokrene i da reši jeste kako kompanije kao što je Apple mogu da uzimaju proviziju od 30% od prodaje aplikacija ili kupovine u okviru aplikacija. Takođe ukazano je na problem toga što ne postoje alternativni načini distribucije aplikacija na iOS uređaje, izuzev App Store-a, što što kompanije primorava da se pridržavaju Apple-ovih pravila i uslova.\nPogledajte još: App Store je ostvario preko 22 milijarde dolara prihoda od gejminga u prvoj polovini godine\nNeki ističu da je Apple-ova čvrsta kontrola nad App Store-om pružila određeni stepen sigurnosti kvaliteta krajnjim korisnicima, pri čemu se uglavnom zna da se aplikacijama preuzetim iz App Store-a može verovati. S druge strane, drugi kažu da su pravila previše restriktivna i u određenoj meri anti-konkurentna.\nNije sigurno koliki će uticaj ova koalicija imati na Apple i tržište aplikacija, ali je jasno da je više od nekolicine developera nezadovoljno načinom na koji Apple upravlja sitiuacijom sa aplikacijama.\nRealme 7 Pro SE se očekuje tokom oktobra\nRealme najavljuje prvi svetski SLED smart TV


Dan sjećanja na stradale na stratištu Kazani - JavnaRasprava.ba\nDan sjećanja na stradale na stratištu Kazani\nNa sjednici Gradskog vijeća, koja je održana 27.10.2021. godine, predloženo je da se izvrši dopuna Kalendara obilježavanja datuma i događaja značajnih za Grad Sarajevo, kako bi se uvrstio Dan sjećanja na stradale na Kazanima.\nPrijedlog gradonačelnice da se Dan sjećanja na stradale na Kazanima obilježava 9.11. usvojen je sa 19 glasova za i jednim protivnim glasom.\nKoje je Vaše mišljenje o inicijativi/odluci: Dan sjećanja na stradale na stratištu Kazani\nU obrazloženju prijedloga gradonačelnice Benjamine Karić navedeno je:\n“Ovom Odlukom vrši se dopuna Kalendara obilježavanja datuma i događaja značajnih za Grad Sarajevo na taj način da se u Kalendar uvrštava i „Dan sjećanja na stradale na stratištu Kazani“ koji bi se obilježavao 09.11.\nNaime, dosadašnja praksa obilježavanja ovog stratišta vezala se za datum 26.10.1993. godine kada je po naredbi predsjednika Predsjedništva Republike BiH Alije Izetbegovića pokrenuta akcija „Trebević”, označena kao najveća vojno-policijska akcija kojoj je cilj bio uspostava reda i vraćanje odmetnutih vojnih grupa u sistem.\nU pokušaju da uhapse odmetnutog komandanta 10. brdske brigade Mušana Topalovića Cacu, devet mladih policajaca izgubilo je živote te je ovaj dan simbolično vezan za gubitak života čestitih ljudi u nastojanju da se sankcionišu upravo oni koji su činili ubistva nedužnih sugrađanki i sugrađana. Predlaže se da se za datum obilježavanja ovog događaja odredi datum početka ekshumacije posmrtnih ostataka, odnosno datum kada je na mjesto izvršenja ubistava izašao istražni sudija nadležnog suda.”


Nova pravila EU - Kako će se iznositi keš? - FinConf News\nSavjet EU usvojio je novu uredbu za unapređenje kontrole tokova gotovine koja se unosi ili iznosi iz EU, radi efikasnijeg otkrivanja i eliminisanja finansiranja terorizma, pranja novca, izbjegavanja poreza i drugih kriminalnih aktivnosti.\nObuhvat definicije proširuje se i na gotovinu koja se šalje poštom, pošiljkom robe ili preko kurira, naveo je Savjet EU u saopštenju. Novom uredbom se proširuje obaveza svakog građanina da prijavi carini kada ulazi u ili izlazi iz EU sa 10.000 EUR ili više u gotovini. Deklaracija će biti potrebna bez obzira na to da li putnik lično nosi novac, ili je ona u prtljagu, ili u prevoznom sredstvu kojim putuje.\nNa zahtjev vlasti, ta deklaracija mora da bude na raspolaganju radi provjere. Ukoliko se gotovina šalje na drugi način, vlasti će moći da traže od pošiljaoca ili primaoca da pokažu deklaraciju. Vlasti će moći da kontrolišu svaku pošiljku, paket ili prevozno sredstvo koje možda sadrži gotovinu “bez pratnje”.\nČlanice EU će razmijenjivati informacije kada sumnjaju da je gotovina povezana sa kriminalnim aktivnostima koje mogu da negativno utiču na finansijske interese EU.


O brendu Novog Bečeja i novom licu Novog Bečeja\nBack TURIZAM TURISTIČKE ORGANIZACIJE O brendu Novog Bečeja i novom licu Novog Bečeja\nčetvrtak, 27 novembar 2014 08:55\nSrednjobanatska opština Novi Bečej je odavno pokazala i dokazala šta i koliko zna i ume, i postala opština za primer i ugled drugima. Za primarnu razvojnu granu, opština Novi Bečej odredila je turizam, preko kojeg je skrenula pažnju celog regiona na sebe. Sledeći korak lokalne samouprave ide u pravcu razvoja poljoprivrede, u kojoj ova opština vidi svoju razvojnu šansu i gradi svoj prosperitet.\nO planovima koji se odnose na poljoprivedu, predsednik opštine Novi Bečej, gospodin Saša Šućurović, rekao je da je lokalna samouprava odlučila da skrene pažnju na svoj grad. Napravili su brend Novog Bečeja, pre svega uz pomoć manifestacija po kojima je Novi Bečej poznat, pre svih - Gospojinskih dana. Na taj način su pokazali da je Novi Bečej jedna potpuno drugačija sredina.\n-Mi nemamo autoput, nemamo neke stvari koje druge opštine imaju, ali imamo kvalitetnu industrijsku zonu, imamo kvalitetno poljoprivredno zemljište, i sada treba da pokažemo da smo dobri domaćini i da znamo da se organizujemo. To smo preko svojih manifestacija i dokazali. O brendu Novog Bečeja i novom licu Novog Bečeja, priča se u celom regionu i to je pravi put da se privuku investitori - izjavio je gospodin Šućurović.\nOn je takođe dodao da je lokalna samouprava već pripremila dve industrijske zone, dok su dve u pripremi. Opština je takođe ušla u proceduru sa NALED-om i čim dobije sertifikaciju opštine sa povoljnim poslovnim okruženjem, administrativni poslovi će biti završeni za par dana. Na investitorima je samo da dođu i obave razgovore sa njima, poručuje predsednik opštine.\nKada je agrar u pitanju, Novi Bečej je jedina opština u Srbiji, gde su se poljoprivrednici okupili, udružili njih 65, i otkupili poljoprivredno dobro od firme BD Agro. Lokalna samouprava je učestvovala u tim pregovorima, i niko od tih poljoprivrednika nije prodao svoje imanje koje je kupio, već svi uspešno vraćaju kredite. Otkupom 1.700 hektara zemlje poljoprivrednici su ojačali svoja domaćinstva i kompletnu poljoprivrednu proizvodnju u ovoj opštini.\nLokalna samouprava je pomogla razvoj mladih poljoprivrednika koji žive na teritoriji ove opštine kroz realizaciju projekta Poljoprivredno-preduzetničkog inkubatora. Uz pomoć USAID-a, Novi Bečej je bila jedna od tri opštine, u kojoj su obučeni mladi ljudi zainteresovani za rad u poljoprivredi. Mladim ljudima je pružena mogućnost da iskuse kako se radi intenzivna poljoprivredna proizvodnja u plastenicima, koja će tek u narednom periodu pokazati prave rezultate.\nGospodin Šućurović je istakao da je 200.000 posetilaca prošle godine došlo na manifestaciju Gospojinski dani. Kada toliki broj ljudi dođe na jednu manifestaciju u poljoprivredni kraj, logično je da im domaćini ponude nešto novo. Novina je bio Poljofest, koji je u svom prvom izdanju 2013. godine, okupio sve one koji su imali da pokažu nešto novo u poljoprivrednoj proizvodnji. Poljofest ili Poljoprivredni sajam je, zahvaljujući dobroj organizaciji, okupio veliki broj učesnika, izlagača i bio je izuzetno dobro posećen. Drugi, ovogodišnji, Poljofest je i u broju izlagača, i u broju posetilaca, nadmašio prethodni. Cilj lokalne samouprave je da u narednom periodu Poljofest u Novom Bečeju bude druga poljoprivredna manifestacija u Vojvodini, odmah iza Međunarodnog poljoprivrednog sajma u Novom Sadu.\nOno na šta je posebno ponosan, gospodin Šućurović kaže:\n-Svakako na građane i vredne ljude Novog Bečeja, koji znaju da poštuju ono što smo postigli. Naš grad je najlepše uređeno mesto u Vojvodini, naše šetalište je sigurno najlepše šetalište na toku reke Tise.\nDa je tako i da se krupnim koracima ide napred, pre svega željom, znanjem i sposobnim timom kome je stalo da stvori okruženje u kojem će svakome, i domaćinima i turistima biti bolje, dovoljno je samo doći u Novi Bečej. U sve to se možete uveriti na licu mesta.


Vašington razvija nove raketne sisteme srednjeg dometa - Sputnjik Srbija\n21:12 14 Oktobar 2019\n10:28 19.03.2019 (osveženo 11:58 19.03.2019) Preuzmite kraći link\nRusija je prisiljena da se sprema za potencijalno raspoređivanje američkih raketa srednjeg dometa, navodi se u komentaru na sajtu Ministarstva spoljnih poslova Rusije.\n„Sjedinjene Američke Države aktivno razvijaju nove raketne sisteme srednjeg dometa. Mi smo primorani da se pripremimo za njihovo potencijalno raspoređivanje. Pri tome kategorički ne prihvatamo pokušaje iskrivljavanja objektivne logike održavanja vojno-strateške ravnoteže i tumačenja naših recipročnih koraka kao ruske raketne pretnje“, ističe se u komentaru.\nMinistarstvo je istaklo da Rusija neće uništavati sisteme sa raketom 9M729, zbog koje Vašington optužuje Moskvu za kršenje Sporazuma o likvidaciji raketa srednjeg i kratkog dometa.\nRaskidanje Sporazuma o likvidaciji raketa može dovesti do višestrane trke u naoružanju u nekoliko regiona, naglasio je Ministarstvo.\n„Ukoliko Sjedinjene Američke Države ostanu pri svom trenutnom stavu o Sporazumu o likvidaciji raketa srednjeg i kratkog dometa, onda će on 2. avgusta prestati da važi. Očigledno je da će raskid Sporazuma imati najnegativnije posledice po međunarodnu bezbednost i stabilnost", ističe se u komentaru.\nMinistarstvo je upozorilo na mogućnost pokretanja multilateralne trke u naoružanju u nekoliko regiona odjednom, ukazavši na dalju eroziju sistema kontrole naoružanja. MSP Rusije smatra da to predstavlja pretnju za stabilnost Sporazuma o neširenju nuklearnog naoružanja i smanjuje izglede za dalje nuklearno razoružanje.\nKomentarišući Sporazum o smanjenju strateškog oružja, Ministarstvo je navelo bi da produžavanje tog sporazuma odgovaralo interesima Rusije, ali i čitave svetske zajednice.\n„Međutim, za tako nešto je potrebno da se reši problem nezakonitog jednostranog povlačenja Vašingtona iz sporazuma o stotinak strateških ofanzivnih oružja pod izgovorom navodnog ’obnavljanja‘, čije rezultate ne možemo da potvrdimo već nekoliko godina, kako to zahteva sporazum“, ističe Ministarstvo.\n„Nažalost, za sada Sjedinjene Američke Države preferiraju da stvore atmosferu neizvesnosti u vezi sa proširenjem tog sporazuma, šaljući, između ostalog, i negativne signale. Na taj način se u odnosima dve najveće nuklearne sile na svetu nazire mogućnost potpunog nestanka ikakvih mehanizama za ograničavanje i kontrolu u raketno-nuklearnoj oblasti“, ističe se u saopštenju Ministarstva i dodaje da je ta činjenica prilično uznemiravajuća.\nSporazum o smanjenju strateškog naoružanja (START), koji su potpisale Rusija i Sjedinjene Američke Države 2010. godine, stupio je na snagu 5. februara 2011. godine. On predviđa da svaka strana smanjuje nuklearni arsenal tako da nakon sedam godina od sklapanja Sporazuma ukupne količine naoružanja ne prelaze 700 interkontinentalnih balističkih raketa, balističkih raketa na podmornicama i teškim bombarderima, kao i 1.550 bojevih glava i 800 raspoređenih i neraspoređenih lansirnih sistema. Sporazum obavezuje Rusiju i SAD da razmenjuju informacije o broju bojevih glava i raketa-nosača dva puta godišnje.


Vučić nakon susreta s Hanom: Građani će odlučiti da li žele Srbiju u Evropi - SAHAR Balkan\nVučić nakon susreta s Hanom: Građani će odlučiti da li žele Srbiju u Evropi\nFeb 07, 2018 19:36 Europe/Sarajevo\nO ovim pitanjima ne možemo mi da donosimo odluku, već da hrabro izađemo sa predlozima. Odluka je na građanima koji će morati da kažu da li vide Srbiju u Evropi, za šta ćemo svakako platiti cenu”, rekao je predsednik Srbije\nBEOGRAD (AA) - Strategija Evropske unije prema Zapadnom Balkanu je šansa za Srbiju, pred nama je planina prepreka, a građani će odlučiti da li vide Srbiju u Evropi, za šta ćemo svakako platiti cenu, izjavio je danas predsednik Srbije Aleksandar Vučić.\nNakon sastanka sa evropskim komesarom za pregovore o proširenju i politiku susedstva Johanesom Hanom, koji boravi u poseti Srbiji, Vučić je kazao da su najteži zadaci pred Srbijom, poput pitanja Kosova i Metohije, graničnih linija sa Bosnom i Hercegovinom, kao i Hrvatskom.\n“O ovim pitanjima ne možemo mi da donosimo odluku, već da hrabro izađemo sa predlozima. Odluka je na građanima koji će morati da kažu da li vide Srbiju u Evropi, za šta ćemo svakako platiti cenu”, rekao je Vučić.\nPrema njegovim rečima, pravno-obavezujući sporazum Beograda i Prištine mora da bude rezultat kompromisa gde će obe strane pomalo da izgube.\n“Došlo je vreme da platimo greške donete u prošlosti”, dodao je predsednik Srbije.\nPrema njegovim rečima, okvirni rok 2025. godina za ulazak Srbije u EU je za Evropu maleni okvir, ali za Srbiju predstavlja mnogo.\nUpitan o predstojećoj poseti Hrvatskoj, Vučić je rekao da želi da veruje da će i druga strana postupiti odgovorno.\nKomentarišući to što je premijer Hrvatske Andrej Plenković pominjao ratnu odštetu, Vučić je kazao da se plaši da bi pokretanjem tog pitanja Hrvatska mogla mnogo da izgubi.\n“Da sam na njegovom mestu, to pitanje ne bih pokretao”, naveo je.\nHan je kazao da Strategija treba da bude pozitivan pritisak političarima na evropskom putu, kao i da Srbija kao trenutni lider na tom putu može da posluži kao primer drugim zemljama u regionu.\n“U poslednjih deset godina, duplirana je razmena sa EU, ali nije ni za evro povećana u regionu”, rekao je Han.\nEvropski komesar je govoreći o pravno-obavezujućem sporazumu ponovio da je neophodno naći održivo rešenje prihvatljivo za sve, ali da on mora biti postignut i primenjen.


Organizovanje obuka za mlade o razvoju karijere da postane praksa - Krug mladih\nPodgorica, PR pres servis – Na aktivizmu mladih u Crnoj Gori potrebno je konkretnije i snažnije raditi, a organizovanje obuka za preduzetništvo i razvoj karijere, kao i info dana za buduće studente treba da postane praksa ne samo u glavnom gradu, već i u sjevernim opštinama.\nTo je ocijenio koordinator Odjeljenja za istraživanje javnih politika u Centru za monitoring i istraživanje (CeMI) Marko Savić na konferenciji, koja je završna aktivnost projekta “Osposobljavanje mladih iz sjevernih opština Crne Gore za tržište rada”, koji je ta organizacija sprovodila uz finansijsku podršku Ministarstva sporta Crne Gore.\nIzvršna direktorica CeMI-ja, Nikoleta Tomović, kazala je da postoji veoma očigledan jaz između mogućnosti za sticanje obrazovanja i ekonomskih prilika, posebno kada je u pitanju tržište rada.\n„Sa jedne strane, iako završe srednju školu, mladi ne posjeduju dovoljno praktičnih vještina i znanja, koji su neophodni za obavljanje određenih poslova, te na taj način nisu adekvatno pripremljeni za tržište rada, teško pronalaze posao. Oni koji su uspješni nastavljaju školovanje na visokoškolskim institucijama, zbog čega sa druge strane napuštaju svoje gradove“, objasnila je Tomović.\nOna je istakla da bez ikakvog znanja o tržištu rada, prilikama za zapošljavanje, aktivnostima Zavoda za zapošljavanje, o ekonomskoj situaciji u opštini u kojoj žive mladi, posebno, kako je rekla, u sjevernim opštinama, budu prislino marginalizovani na tržištu rada.\n„Upravo u cilju podrške smanjenju broja mladih koji su nezaposleni, Cemi je ovim projektom imao za cilj sprovođenje onih aktivnosti, koje utiču na ključne donosioce odluka i grupe, kako bi se ovaj broj smanjio. Smatramo da smo u velikoj mjeri ostvarili cilj, a to je doprinos poboljšanju socio-ekonomske situacije mladih u sjevernim opštinama“, poručila je Tomović.\nKljučni rezultati, postignuti projektom su, kako je kazala, stvaranje mreže između lokalnih vlasti, škola, Zavoda za zapošljavanje, privatnog sektora i nevladinih organizacija u sjevernim opštinama.\n„Sa druge strane, kroz niz obuka, rađeno je na jačanju ličnih radnih sposobnosti i stručnosti učenika srednjih škola i povećanju nivoa javne svijesti o mogućnostima prevazilaženja problema nezaposlenosti mladih“, ocijenila je Tomović.\nKoordinatorka projekta na programu Ujedinjenih nacija za mlade, Jelena Miljanić, ocijenila je da je najveći nedostatak u crnogorskom društvu taj što ne postoji jak sistem, koji će podržati mlade i pomoći im da donose dobre, kvalitetne i informisane odluke o svom životu.\n„Ako je osnažena porodica, škola, ostale usluge i ako svi rade zajedno i sa mladima, takav jedan sistem može da pomogne mladoj osobi da donese što bolje odluke u odnosu na svoja interesovanja, svoje resurse i u odnosu na situaciju vani“, smatra Miljanić.\nPrema njenim riječima, na tržišu rada i za uspjeh u životu uopšte važne su vještine koje su prenosive i koje su univerzalne.\n„Istraživanja pokazuju da za uspjeh u životu nije toliko važno koji ste fakultet, ili koju ste srednju školu završili, već znate li da radite u timu, znate li da komunicirate, jeste li proaktivni, koliko se prilagođavate novim situacijama, imate li integritet i etiku. To su vještine i stavovi koje nas približavaju uspjehu“, kazala je Miljanić.\nOna je istakla da bez informacija o nekoj prilici nije moguće iskoristiti priliku, napominjući da je važno sa mladi informišu putem svih kanala koji su im na raspolaganju.\nDirektor Direktorata za mlade u Ministarstvu sporta, Nenad Koprivica, kazao je da da je prioritet tog resora funkcionisanje postojećih i otvaranje omladinskih klubova i centra.\n„Imamo 10-ak aktivnih omaldinskih klubova širom Crne Gore, i u saradnji sa lokalnim samoupravama, radimo na uspostavljanju novih omladinskih klubova. Važno je pomenuti i neke regionalne aktivnosti, prije svega uspostavljanje Regionalne kancelarije za saradnju mladih, čije je sjedište u Tirani, a čija lokalna kancelarija postoji u Podgorici“, naveo je Koprivica.\nOn je istako da se CeMI-jev projekat potpuno uklapa u prioritet Direktorata za mlade, koji se odnosi na zapošljavanje mladih i stvaranje uslova za njihov olakšan pristup tržištu rada.


Počinje tradicionalna „DDOR Olimpijska staza“\nNakon velikog uspeha prošlogodišnje serije sportskih događaja u toku Olimpijske godine u Vršcu, Užicu, Pirotu, Kragujevcu i Novom Sadu, prva DDOR Olimpijska staza u 2022. godini, kreće u subotu 21. maja u Požarevcu tačno u 12 časova na Trgu oslobođenja.\nKako je to već uobičajena praksa, pojedinci, parovi, grupe i porodice biće u prilici da učestvuju u različitim sportskim nadmetanjima, ali i da pokažu znanje o Olimpizmu i reše logičke zadatke i kvizove i osvoje vredne nagrade. DDOR Olimpijska staza ima za cilj promociju olimpizma i olimpijskih vrednosti kroz edukaciju dece, roditelja i čitave zajednice i u 2021. godini okupila je više od 1500 takmičara i dvostruko više navijača u pet gradova.\nDDOR-OKS-Olimpijska staza -Vršac\nUčešćem, takmičari će biti u prilici da nauče više o istoriji Olimpijskih igara, uspesima naših Olimpijaca i da se kroz promociju fizičke aktivnosti uključe u sportska nadmetanja koja će ih možda jednog dana odvesti i na Olimpijske igre. Takođe, učesnici će naučiti ponešto i o dugogodišnjem sponzoru Olimpijskog tima Srbije – DDOR osiguranju.\nTakmičarima će se na otvaranju obratiti Saša Pavlović, gradonačelnik grada Požarevca, plivač Velimir Stjepanović, član Olimpijskog tima Srbije i Dragan Mikić, menadžer kancelarije DDOR osiguranja u Požarevcu.\nObezbeđene su vredne nagrade u tri različite kategorije: najbolji pojedinac, najbolji par i najbolja ekipa koja može brojati do pet članova. Osobama mlađim od 18 godina za učešće u DDOR Olimpijskoj stazi će biti potrebna pismena saglasnost roditelja - staratelja koja će, takođe, moći da se potpiše na licu mesta zajedno sa prijavom za učešće.\nOlimpijska staza Požarevac\nKomentar pre 3 sata


Početak/Društvo/Od sutra prijave za sufinansiranje zamene kotlova u domaćinstvima\nGrad Niš sutra će objaviti konkurs za sufinansiranje troškova koje će imati domaćinstva koja kotlove za grejanje na ugalj i drva zamenjuju kotlovima na pelet ili gas, ili se priključuju na sistem daljinskog grejanja, najavljeno je na današnjoj sednici Gradskog veća.\nIvan Pavlović iz Kancelarije za lokalni ekonomski razvoj istakao je da su grad Niš i Ministarstvo za zaštitu životne sredine za sufinansiranje mera u cilju smanjenja zagadjenja vazduha izdvojili 17,6 miliona dinara.\n„Za sufinansirannje nabavke kotlova na pelet biće utrošeno 11.160.000 dinara, za nabavku kotolova na gas 3.440.000 dinara i za priključene na sistem daljinskog grejanja tri miliona dinara“, izjavio je Pavlović. Kazao je da će gradjani imati rok od 30 dana da se prijave, a posebna komisija napraviće rang listu pristiglih prijava. „Oni kojima sredstva budu odobrena svoju investiciju imaju obavezu da realizuju do 30. septembra ove godine, a zahtev za refundaciju da podnesu do 15. novembra, da bi im novac bio uplaćen do 31. decembra“, objasnio je Pavlović.\nPrema njegovim rečima prilikom bodovanja pristiglih prijava biće uzeta u obzir i socijalna kategorija, a ne samo uticaj na smanjenje zagadjenje vazduha. Usvojeno je, dodao je, sedam „vrlo bitnih“ kriterijuma koji se tiču kategorija stanovništva koje bi trebale da budu u povlašćenijem položaju.\n„Prednost će imati porodice koje imaju tri, četiri ili petoro dece, porodice koje imaju članove sa invaliditetom preko 70 odsto ili članove domaćinstva koji su ratni vojni invalidi od prve do četvrte kategorije“, naglasio je Pavlović.\nDodatne bodove dobiće, rekao je, podnosioci prijava koji imaju više od 70 godina, kao i porodice koje imaju prihode manje od 40.000 po članu porodice.\n„Važno je da peći koje se menjaju drugim budu trajno uklonjene i očekujemo da sa dodatnih 15 poena budu bodovani oni gradjani koji svoju prethodnu peć daju na reciklažu i to dokumentuju ugovorom sa ovlašćenim sakupljačem sekundarnih sirovina“, izjavio je Pavlović.\nKako je kazao, oni koji budu želeli da konkurišu za subvencije u cilju nabavke kotla na pelet ili gas, moraće da dostave potvrdu toplane da ne postoji mogućnost da se priključe na sistem daljinskog grejanja.\nPavlović je rekao da je interesovanje veliko i da se očekuje oko 2.000 prijava gradjana, a da će biti oko 200 potpisanih ugovora ove godine.\nPrijave će se slati isključivo putem pošte na adresu Gradske uprave za organe grada i građanska stanja, u Ulici Nikole Pašića: 24. Konkurs će biti objavljen na sajtu grada ( www.ni.rs), na sajtu Kancelarije za lokalni ekonomski razvoj i na ohlasnoj tabli u Gradskoj upravi.\nGradsko veće Ivan Pavlović zamena kotlova


ДС и ПСГ траже истрагу о графитима у Новом Саду\nHomePolitikaDS i PSG traže istragu o grafitima u Novom Sadu\n15/03/2021Redakcija BALKAN TVPolitika, Vesti0\nBEOGRAD: Demokratska stranka (DS) zatražila je hitnu istragu o tome ko je i kada na Bulevaru patrijarha Pavla u Novom Sadu ispisao grafit sa imenima nekoliko mladih aktivista opozicionih stranaka .\nDS navodi da su uz njihova imena napisane reči „spisak postoji“, što, prema oceni te stranke, „predstavlja nedvosmislenu i brutalnu pretnju koja se ne može nikako drugačije tumačiti osim kao poziv na ubistvo“.\nDS dodaje da je među imenima mladih aktivista i ime poverenika Demokratske omladine Dejana Bagarića, koji je, kako navode, u vreme građanskih protesta 2019. godine pretučen i ističu da je duž Bulevara patrijarha Pavla instalirano više desetina bezbednosnih kamera i da ne postoji mogućnost da bar neka nije snimila ljude koji su ispisali grafit .\nDS najavljuje krivičnu prijavu protiv lica koja su ispisala grafit, a od danas, kako kažu gradonačelnik Novog Sada i Aleksandar Vučić su odgovorni za živote i bezbednost mladih ljudi čija su imena ispisana na zidu u novosadskom naselju Telep.\nNa ispisivanje grafita je reagovao i Pokret slobodnih građana (PSG), koji je zatražio od nadležnih institucija da hitno pokrenu istragu i kazne osobe koje su, prema njihovoj tvrdnji, pozvale na smrt aktivista PSG Davora Stefanovića i Mie Milić, SSP Brajana Brkovića i DS Dejana Bagarića, ispisujući grafite na ogradi u Novom Sadu.\nPSG optužuje vlast Srpske napredne stranke da je kako tvrde u Novom Sadu, „dopustila divljanja nacističkih grupa“.


U sredu 14. februara u 12h i 18h biće organizovana stručna vođenja kroz stalnu postavku Galerije Matice srpske na temu "Ljubav kao inspiracija". Iza mnogih umetničkih dela u kolekciji Galerije Matice srpske kriju se ljubavne priče.\nFoto:Promo Iza mnogih umetničkih dela u kolekciji Galerije Matice srpske kriju se ljubavne priče. Neke od njih otkriti će vam kustos Snežana Mišić na Dan zaljubljenih. Koliko je velika bila ljubav cara Josifa II prema Izabeli od Parme, kako je Muni, omiljeni model Paje ...\nPriče o ljubavi na delima iz kolekcije Galerije Matice srpske\nU sredu, 14. februara u 12.00 i 18.00 sati kroz priču "Ljubav kao inspiracija" vodiće Vas Snežana Mišić, viši kustos Galerije Matice srpske. Iza mnogih umetničkih dela u kolekciji Galerije Matice srpske "kriju" se ljubavne priče.


Cedevita pobedila Zvezdu u neizvesnoj završnici\nKošarkaši Cedevite pobedili su večeras u Beogradu u neizvesnoj završnici Crvenu zvezdu sa 80:79 (22:16, 12:21, 18:26, 28:16), u utakmici 18. kola Jadranske lige i učvrstili se na drugom mestu na tabeli.\nCedevitu su do pobede predvodili Džejkob Pulen sa 24 poena i Miro Bilan sa 19 poena.\nU ekipi Zvezde najefikasniji je bio Kvinsi Miler sa 19 poena i 11 skokova, Maik Cirbes dodao je 17 poena, a Vladimir Štimac ubacio je 14 poena i imao sedam skokova. Za Zvezdu je debitovao Amerikanac Tarens Kinsi i postigao je osam poena, ali je u poslednjim trenucima utakmice promašio šut za pobedu.\nPre utakmice u hali Pionir održan je minut ćutanja povodom smrti sportskog komentatora Duška Koraća.\nCedevita je bolje počela utakmicu, povela je sa 15:7, ali je Zvezda uspela da se primakne do kraja četvrtine. Posle dobrog šuta za tri poena domaći su do kraja prvog poluvremena nadoknadili zaostatak i u drugi deo meča ušli sa tri poena prednosti (37:34).\nZvezda je u trećoj četvrtini bila agresivnija i uvećavala je prednost, a “trojkom” Nemanje Dangubića u završnici stekla je do tada maksimalnu prednost od 11 poena (63:52).\nCedevita je u poslednjoj deonici uspela da nadoknadi zaostatak i povede posle “trojke” Pulena (74:73). Nakon toga za Zvezdu je “trojku” pogodio Marko Gudurić, ali je odmah Bilan vratio “trojku”.\nPulen je zatim pogodio oba slobodna bacanja za vodjstvo od tri poena, koje je novom “trojkom” anulirao Gudurić. Posle toga ponovo je Pulen bio na liniji za slobodna bacanja, pogodio je jedno, a u poslednjem napadu Zvezde Kinsi je bio neprecizan, pa je Cedevita drugi put u sezoni u regionalnom takmičenju pobedila Zvezdu.\nCedevita sada na drugom mestu na tabeli ima skor od 15 pobeda i tri poraza, a Zvezda ima dve pobede manje na trećem mestu.\nU narednom 19. kolu Zvezda će u ponedeljak igrati u Ljubljani protiv Olimpije, a Cedevita dan ranije na domaćem terenu protiv Budućnosti.


Istraživanje rodnih politika „odozdo“ – etnografija centra za socijalni rad i pitanje nasilja nad ženama - Ženske studije\nTekst koji vam danas predstavljamo je tekst autorki Marine Simić i Milice Skočajić „Istraživanje rodnih politika „odozdo“ – etnografija centra za socijalni rad i pitanje nasilja nad ženama”.\nOvaj rad se zasniva na istraživanju koje ima za cilj da ispita načine na koje se rodno zasnovano nasilje definiše, kao i prakse i postupke koji se u centrima za socijalni rad u Srbiji primenjuju. Naše zanimanje za istraživanje centara za socijalni rad moglo bi se svrstati u oblast antropologije države, što u ovom slučaju znači proučavanje načina na koji se socijalna politika uspostavlja u praksi. Analiza prezentovana u ovom radu zasniva se na etnografskom istraživanju koje je sprovedeno u jednom Centru za socijalni rad u zapadnoj Srbiji. Istraživanje pokazuje da se radnici i radnice centara za socijalni rad suočavaju sa velikim strukturalnim promenama koje donose preopterećenost i „preplavljenost“, što ih primorava da balansiraju između zakonskih odrednica i zahteva na lokalu, koji u velikoj meri određuju prirodu usluga koju su u mogućnosti da pruže. S tim u vezi je i njihovo postupanje u slučajevima rodno zasnovanog nasilja, čije je razumevanje u velikoj meri određeno lokalnim kontekstom.


Kurs i obuka - Kako da postanete profesionalni internet marketing menadžer\nKako da postanete profesionalni internet marketing menadžer\nKako da postanete profesionalni internet marketing menadžer - Audio verzija\nNe postoji ograničenje za osobe koje zanima tematika ove edukacije, odnosno nije neophodno nikakvo predznanje, osim osnovnog korišćenja računara i znanja rada na internetu. Upravo iz tog razloga i naglašavamo da je specijalizovana obuka i kurs - kako da postanete profesionalni internet marketing menadžer namenjena svakome ko je zainteresovan za tu tematiku.\nPotrebno je da svako fizičko lice koje želi ovu edukaciju da prati izvrši prvo prijavu, a u skladu sa pravilima koja navodi Obrazovni centar Akademije Oxford. Prijava može biti izvršena na nekoliko načina, a svaki kandidat će odabrati koji mu najviše odgovara. U principu, potrebno je da navede osnovne informacije o sebi, koje moraju uključivati kako prezime i ime, tako isto i datum rođenja, a zatim i obavezno kontakt informacije, to jest broj telefona. Sve te podatke on može poslati na mejl adresu najbliže poslovnice ove institucije, ali ih i izdiktirati putem telefona, s tim što je moguće da prijavu izvrši i lično direktno u predstavništvu.\nObavezno je prisustvo apsolutno svakog prijavljenog kandidata upisu, što će naravno da bude i naglašeno. Bitno je i da dostavi sva dokumenta koja se zahtevaju, a i o tome će ga obavestiti zaposleni u konkretnoj poslovnici.\nDa bi mogao da dobije informacije o tome u kojim će terminima časovi da budu organizovani, odnosno kojim tempom i koliko će trajati edukacija, polaznik mora izabrati kako će da je pohađa. Uopšteno rečeno, u ponudi je grupni kurs i obuka - kako da postanete profesionalni internet marketing menadžer, u kom slučaju od četvoro do osmoro ljudi maksimalno treba da pohađaju nastavu, kao i individualni tip edukacije, te poluindividualni, kada dvoje polaznika treba da prate časove.\nRazličit je i princip organizacije svake od njih, a polaznici će dobiti jasne smernice o svemu tome, kako bi mogli da se odluče.\nGeneralno rečeno, najstrožiji je princip koji se primenjuje kada je u pitanju grupni tip edukacije. Stvar je u tome da ovlašćeni koordinator za nastavu u svakoj poslovnici odlučuje tada o datumu početka edukacije, odnosno definiše i sve ostale detalje. Ipak, on sve to ne može da učini dok grupa od četvoro kandidata najmanje u konkretnom predstavništvu ne bude zvanično bila formirana. Jednostavnije govoreći, pošto najmanje četiri osobe budu izvršile prijavu, koordinator za nastavu je u obavezi da oformi grupu, a zatim i da definiše datum početka edukacije tog tipa, kao i raspored časova i termine u kojima će oni biti održani. Podrazumeva se da će svaki kandidat o tome biti informisan na adekvatan način, a naročito će biti naglašeno da se zahtev i polaznika za izmenama niti jednog segmenta ne smeju uzeti u obzir, jer bi to bilo protivno pravilima institucije organizatora.\nBaš zato što je u pitanju naročito strog princip organizacije, ponudom je obuhvaćena i individualna nastava, kao i ona koja se organizuje u paru, to jest za dvoje polaznika u isto vreme. U tom slučaju su pravila drugačija i mnogo slobodnija. Naime, dozvoljeno je svakom polazniku tada da precizira sve detalje vezano za organizaciju nastave direktno sa ovlašćenim licem u okviru one poslovnice, u kojoj je prijavu izvršio, kao i sa nadležnim predavačem. Ustvari to znači da će se oni usaglasiti prvo oko datuma početka individualne nastave, odnosno poluindividualne, a potom će definisati i tačne termine u kojima bi časovi trebalo da bude organizovani, pa će se dogovoriti i oko njihovog rasporeda, to jest oko toga kakvom dinamikom će celokupan nastavni fond ove edukacije da bude raspoređen.\nMesto održavanja nastave takođe zavisi od odluke svakog polaznika, zato što specijalizovani seminar - kako da postanete profesionalni internet marketing menadžer može biti održan u poslovnicama pomenute institucije, a kada se nastava organizuje na klasičan način i preko interneta, to jest online.\nSvaki kandidat koji bude drugu ponuđenu opciju izabrao mora obezbediti računar. Takođe je njegova obaveza i da boravi u prostoru, u kome je konekcija sa internetom kvalitetna dok prati predavanja. S obzirom na to da se preko specijalnog softvera nastava u tom slučaju organizuje, jasno je zbog čega se očekuje samostalno da svaki prijavljeni njega instalira na kompjuter, preko koga će časove pratiti. Ističemo da je u pitanju prilično jednostavan postupak, te da bi trebalo svaki polaznik da može samostalno da ga izvrši, ali su u svakom slučaju zainteresovanima na raspolaganju i članovi IT sektora u okviru svakog predstavništva pomenute institucije. Njima se polaznik može obratiti ne samo u toku postupka instalacije programa, nego i ako ima bilo kakvo poteškoće dok prati nastavu na taj način.\nU zvaničnoj ponudi ove institucije se nalazi i korporativna obuka, a što je zapravo specifičan tip edukacije, zato što zaposleni u kompanijama nastavu tada pohađaju. Pravilo je da se nadležno lice te firme dogovara o načinu organizacije edukacije za zaposlene direktno sa zvanično ovlašćenim licem ma koje poslovnice navedene institucije. Oni su u obavezi da se usaglase prvo oko toga gde će obuka za zaposlene da bude organizovana, jer postoji mogućnost da to bude i u prostorijama firme u kojoj oni rade. Podrazumeva se da su nadležna lica te kompanije u obavezi da se pridržavaju pravilnika institucije organizatora, odnosno da prostor u kome bi trebalo nastava da bude održana, opreme prema tim pravilima. Isto tako je bitno napomenuti i da će se oni dogovoriti oko termina u kojima bi predavanja za radnike tog preduzeća trebalo da budu održana, kao i oko trajanja nastave, a u smislu da će definisati i dinamiku sprovođenja časova. Takođe, obavezni su i da precizno utvrde kog datuma će korporativni kurs da počne, pa da o svemu tome obaveste polaznike na propisan način.\nKojim temama se specijalizovana obuka i kurs - kako da postanete profesionalni internet marketing menadžer bavi?\nMožda na prvi pogled tako ne izgleda, ali oblasti internet marketinga je izuzetno kreativna i donekle se zahteva da svako koga interesuje stručni kurs i obuka - kako da postanete profesionalni internet marketing menadžer ima razvijenu određenu dozu kreativnostii. Sa osnovama ove vrlo interesantne i nadasve zastupljene, a ujedno i isplative oblasti marketinga će na samom početku ove edukacije da budu upoznati svi prisutni.\nUkratko će profesori govoriti i o tome kako se razvijao marketing na internetu i kroz koje je faze do sada prošao.\nNaravno da će biti govora o osnovnim karakteristikama društvenih mreža, jer se upravo internet kampanje najpre na njima odvijaju. Međutim, to nije jedino polje gde deluje ova vrsta marketinga, već je vrlo važno i da osoba koja želi da se kvalifikuje za ovo zanimanje bude upoznata sa funkcionisanjem marketinga na pretraživačima, zatim u okviru mejl kampanja i svakako da savlada primenu pravila marketinga te vrste za veb sajtove.\nKoja je razlika između vođenih marketinških kampanja na društvenoj mreži LinkedIn i Facebook je prva tema koja će detaljno da bude predstavljena polaznicima navedene edukacije. Naravno da će profesori, koji budu vodili specijalizovani seminar - kako da postanete profesionalni internet marketing menadžer da se potrude i da izaberu što bolje primere pravilno vođenje internet kampanje na društvenim mrežama kao što su Instagram, LinkedIn i Facebook. Da bi polaznici još bolje razumeli kako to treba da funkcioniše, oni će predstaviti i neuspešne kampanje, odnosno one u kojima stručnjaci nisu vodili računa o osnovnim pravilima marketinga.\nTakođe će biti govora i o optimizaciji web sadržaja, odnosno o alatima SEO (Search engine Optimisation). Naučiće prisutni i na koji način se mora formirati sadržaj određenog web sajta ili objave na nekoj društvenoj mreži, a da bi on bio što bolje pozicioniran na celokupnom internetu.\nS obzirom na to da je email marketing jedan od relativno lakih načina komunikacije sa klijentima, to će i njemu biti posvećena adekvatna pažnja tokom ove stručne obuke. Naučiće prisutni šta je takozvani newsletter, odnosno na koji način se formira i u kojim vremenskim intervalima bi trebalo da se šalje klijentima.\nVrlo je važno naglasiti i da je za kreiranje uspešne internet kampanje bitno da budu pažljivo definisani ciljevi. Tačnije, potrebno je da bude određena ciljna grupa, kao i efekat koji konkretna reklama treba da postigne. Iz tog razloga će profesori prvo objasniti kako se sve to definiše, odnosno na osnovu kojih parametara, a zatim će dati zadatak svakom polazniku za samostalno napravi prvi korak u određenoj marketinškoj kampanji na internetu.\nA nakon definisanja ciljne grupe, potrebno je da stručnjak za internet marketing odredi i koji je cilj same kampanje, odnosno šta treba da postigne - da li bolju prodaju ili bolju posećenost sajta ili možda povećanje broja klijenata koji koriste određenu uslugu. Tek posle svega toga marketinška kampanja za određenu društvenu mrežu ili bilo koji segment na internetu može da bude kreirana.\nPredviđeno je nastavnim programom da polaznici nauče i kako se kreiraju oglasi na različitim društvenim mrežama, odnosno kako se otvaraju nalozi na svakoj od njih i kako se njima upravlja.\nPodrazumeva se da će specijalizovana obuka i kurs - kako da postanete profesionalni internet marketing menadžer da posveti adekvatnu pažnju i načinu kreiranja sadržaja za određeni sajt. Naime, tom prilikom će prisutni naučiti i kako se koriste specijalni SEO alati, a da bi sadržaj na tom sajtu bio još bolje vidljiv na internetu. Upravo na taj način će osnovni cilj marketinške kampanje da bude ostvaren, jer će pozicija tog sajta biti mnogo bolja.\nSve nedoumice koje polaznici ove edukacije budu imali mogu razrešiti odmah, jer većina predavanja je zamišljena kao interaktivna. A to znači da bi oni trebalo pitanja koja imaju u vezi sa navedenom tematikom da postavljaju kada im profesori budu dali dozvolu.\nNakon što završe ovu specijalizovanu edukaciju, kandidati će imati dovoljno znanja da mogu da počnu da kreiraju marketinške kampanje za različite kompanije i za različite društvene mreže, odnosno web. Iskustvo koje će tom prilikom steći će im samo pomoći da unaprede kvalitet usluga koje pružaju.\nKada i gde će biti održan specijalizovani kurs i obuka - kako da postanete profesionalni internet marketing menadžer?\nSve neophodne podatke o tome u kojim terminima će biti organizovana specijalizovana obuka i kurs - kako da postanete profesionalni internet marketing menadžer su polaznicima naknadno na raspolaganju. A isto to se odnosi i na mesto održavanja nastave.\nUstvari je reč o tome da Obrazovni centar Akademije Oxford nudi nekoliko opcija, pa je zato neophodno da svaki polaznik izabere kako mu odgovara nastavu da pohađa. Posle toga će on dobiti informacije i o datumu početka i o terminima, te svakako o mestu njenog održavanja.\nA što se tiče lokacije, ponuđene su dve opcije, tako da polaznik bira da li će časove pohađati u poslovnicama institucije organizatora ili online, što podrazumeva praćenje predavanja sa bilo koje lokacije, a preko računara.\nAko se odluči za prvu opciju koja je ponuđena, to znači da on mora biti u dogovorenim terminima prisutan u prostorijama odabranog predstavništva navedene institucije.\nKada je u pitanju specijalizovani seminar - kako da postanete profesionalni internet marketing menadžer, koji polaznik odluči da prati onlajn, tada on bira samostalno mesto na kome će boraviti dok pohađa predavanja. Uopšteno govoreći, online edukacija je ona, koju kandidat prati preko sopstvenog računara. A njegova je obaveza u tom slučaju da specijalizovani softver instalira na svoj kompjuter, sve u skladu sa smernicama koje će mu dati nadležni u konkretnoj poslovnici navedene institucije. Da bi edukacija tog tipa mogla da bude sprovedena bez ikakvih poteškoća, potrebno je i da veza sa internetom u samom prostoru bude zadovoljavajuća. Sve poteškoće koje kandidat bude imao ili dok prati predavanja online ili u toku postupka instaliranja softvera će mu pomoći članovi IT sektora svake poslovnice da otkloni. Upravo njima bi polaznik trebalo da se obrati ako ima bilo kakvu nejasnoću.\nUzevši u obzir da i online i klasična edukacija mogu biti organizovane ne jedan od tri načina, to je obavezan svaki polaznik u trenutku upisa da izabere hoće li časove pohađati samostalno, u grupi ili u paru. Naravno da se svaki tip edukacije od navedenih organizuje prema jasno definisanim pravilima, a sa njima će kandidat na vreme da bude upoznat.\nVažno je naglasiti da samo jedna osoba treba da pohađa individualnu nastavu, dok poluindividualnu prate dvoje kandidata u isto vreme. Upravo se i jedan i drugi tip edukacije organizuju na potpuno isti način, a jedina razlika se odnosi na broj polaznika. Najjednostavnije bi bilo reći da se radi o fleksibilnom principu sprovođenja časova, zato što organizator daje puno pravo svakom polazniku da definiše kako će predavanja biti organizovana sa nadležnim licima. Zapravo će jedan ili dvoje kandidata da se dogovore o svemu sa koordinatorom za nastavu predstavništva organizatora, u kome su prijavu i upis pre toga izvršili, kao i sa predavačima. Bitno je da definišu prvo kog datuma će individualni ili poluindividualni kurs i obuka - kako da postanete profesionalni internet marketing menadžer da počne, a zatim i da se usaglase oko termina održavanja časova, te oko njihovog rasporeda.\nMeđutim, kada je u pitanju obuka koja se organizuje za grupu polaznika, sve te detalje definiše isključivo koordinator za nastavu. Formiranje grupe od četiri člana minimum je navedeno kao uslov za početak nastave tog tipa. A inače osmoro ljudi maksimalno može edukaciji tada da prisustvuje. Očekuje se da prijavljeni prihvate u potpunosti sve što koordinator za nastavu bude prethodno definisao, jer se promene ne dozvoljavaju. On će svakako nakon kreiranja grupe da precizira prvo kog datuma će početi nastava, a zatim će odrediti i termine u kojima će časovi da budu održani, kao i dinamiku njihovog sprovođenja.\nPomenuta obrazovna institucija nudi mogućnosti zainteresovanim pravnim licima da određeni broj njihovih zaposlenih ovu edukaciju pohađaju. A u tom slučaju se organizuje korporativni kurs i to prema pravilima koje su vrlo fleksibilna. Naime, ovlašćeno lice konkretne firme će biti u obavezi da zajedno sa stručnjakom, koji je nadležan u jednoj od poslovnica institucije organizatora, definiše ne samo kada će korporativna obuka i kurs - kako da postanete profesionalni internet marketing menadžer da bude organizovana, nego i kojim tempom će nastavni fond tom prilikom da bude raspoređen. Zapravo će se oni usaglasiti oko datuma početka, rasporeda časova i termina njihovog održavanja. A osnovna razlika između nastave za zaposlene i za fizička lica jeste u tome što korporativni kurs može biti održan i u prostorijama kompanije polaznika. Tada se očekuje da nadležna lica u potpunosti ispoštuju sva pravila, koja se tiču samog prostora i njegove opremljenosti. Naravno sa njima će ih upoznati nadležna lica u predstavništvu institucije organizatora, koje oni prethodno budu odabrali.\nKoliko će ukupno da traje stručni seminar - kako da postanete profesionalni internet marketing menadžer?\nUzevši u obzir da se 16 časova u zvaničnom nastavnom programu ove edukacije nalazi, to je predviđeno da grupna obuka i kurs - kako da postanete profesionalni internet marketing menadžer traje ukupno mesec dana.\nObavezni smo da naglasimo da je navedena informacija isključivo validna za grupni tip edukacije, jer tada organizator definiše na koji način će časovi biti održani. Dodatne informacije o datumu početka nastave te vrste, odnosno u tačnim terminima u kojima će časovi da budu organizovani, ali i o svim ostalim detaljima će dobiti polaznici pošto bude bio ostvaren uslov za početak nastave.\nTačnije, onog momenta kada 4 kandidata najmanje prijavu u poslovnici Obrazovnog centra Akademije Oxford bude izvršilo, koordinator za nastavu će sve ovo odrediti i obavestiti svakoga od njih pojedinačno.\nInače, u ponudi ove institucije se nalazi i poluindividualna nastava, koju pohađaju dvoje kandidata u isto vreme, ali i individualni tip obuke, kada samo jedan polaznik treba da prisustvuje časovima. S obzirom na to da se i poluindividualni edukacija i individualna organizuju na potpuno isti način, a koji je umnogome različit od grupne nastave, to svaka od njih može trajati i duže i kraće od mesec dana. Naime, prijavljeni su tada u obavezi da se sa zvanično ovlašćenim predstavnikom konkretne poslovnice institucije organizatora, odnosno sa koordinatorom za nastavu, ali i sa nadležnim stručnjakom koji će edukaciju voditi, dogovore oko rasporeda nastavnog fonda, odnosno dinamike sprovođenja časova, kao i oko datuma početka i termina njihovog održavanja.\nSkoro da se potpuno isti princip primenjuje kada je u pitanju korporativni kurs i obuka - kako da postanete profesionalni internet marketing menadžer, s tim što tada nastavu pohađaju zaposleni u nekom preduzeću. Zapravo bi tada trebalo da se nadležno lice konkretne kompanije direktno sa ovlašćenim licem u jednoj od poslovnica pomenute institucije dogovori o rasporedu predavanja, pa samim tim da definiše i koliko će ukupno korporativni tip edukacije da traje. Bitno je da se oni usaglase oko svih ostalih detalja, posle čega će informisati polaznike.\nSpisak gradova za kurs i obuku "Kako da postanete profesionalni internet marketing menadžer"


FRAJBURG se trenutno nalazi na osmoj poziciji na tabeli sa do sada 38 osvojenih bodova. Njihov glavni cilj za ovu sezonu je ostvaren – obezbedili su opstanak u elitnom rangu nemačkog fudbala, nisu bodovno daleko od mesta koje vodi u kvalifikacije za Ligu Evrope, ali deluje da je to nerealna “meta” za ovaj klub, te do kraja šampionata mogu da odigraju bez posebnog rezultatskog pritiska. Pritom, u poslednje vreme se i ne nalaze u zavidnoj formi, jer su ostvarili samo jedan trijumf na poslednjih sedam ligaških utakmica. Ipak, tokom ove sezone u dosta navrata su pokazali da mogu da budu itekako neugodan rival mnogim timovima u ligi, te se sasvim sigurno ni ovga puta neće “predati bez borbe”. Van stroja su – J.Haberer (vezista – 23/2/2), Y.Ravet (vezista – 0/0/0), L.Kubler (defanzivac – 3/0/0).\nOčekivani sastav (4-2-2-2) – A.Schwolow – J.Schmid, R.Koch, M.Gulde, C.Gunter – A.Abrashi, N.Hofler – V.Grifo, R.Sallai – G.Waldschmidt, L.Holer\nBAJER LEVERKUZEN je u proteklom kolu prekinuo svoj sjajan niz rezultata (12 utakmica bez neuspeha u svim takmičenjima), kada su na svom terenu pretrpeli neočekivano ubedljiv poraz od Volfzburga (1:4). Popularni “Farmaceuti” sa 53 osvojenih poena, trenutno se nalaze na deobi četvrtog mesta i do kraja sezone vodiće veliku “borba” za TOP 4 tima Bundeslige, kako bi naredne sezone nastupali u Ligi Šampiona, te je svaki duel do kraja šampionata od izuzetne važnosti za ovaj tim. Trenutno su drugi najbolji gostujući sastav u ligi, sa devet pobeda na 14 odigranih duela, pritom su i dosta efikasni na tim susretima, jer u proseku postižu po dva gola na meču, dok problemi postoje u fazi defanzive (19 primljenih pogodaka na strani). Sada im pripada uloga favorita, bodovi su im neophodni kako ne bi zaostali u “trci” za sam vrh tabele, a potrebna je i adekvatna reakcija nakon spomenutog poraza pre nekoliko dana. Za goste neće nastupiti – L.Bender (vezista – 17/2/1), K.Volland (napadač – 22/9/7).\nOčekivani sastav (4-2-2-2) – L.Hradecky – Wendell, S.Bender, J.Tapsoba, M.Weiser – C.Aranguiz, K.Demirbay – N.Amiri, K.Havertz, M.Diaby – L.Alario\nPredlog za tipovanje – G2+ / @1.65 – 0:1\nPrethodni tekstNovi “peh” za vezistu Evertona\nSledeći tekstNapadač Junajteda se vratio treninzima!


SPORTSKI RIBOLOVCI “IGALA” DRUGI NA DRŽAVNOM PRVENSTVU U BAOŠIĆU – Radio Herceg Novi\n22. Oktobar, 2019 6:46 pm\nHomeSportSPORTSKI RIBOLOVCI “IGALA” DRUGI NA DRŽAVNOM PRVENSTVU U BAOŠIĆU\nsep. 17, 2019 at 3:26 pm\nprije 1 mjesec nema komentaraDržavno prvenstvo sportski ribolovKSR „Ribar“ Baošić\nU organizaciji Saveza za sportski ribolov na moru i KSR „Ribar“, u nedelju je u Baošiću održano ekipno državno prvenstvo u ribolovu štapom iz barke, na kome je učestvovalo 14 ekipa. Najuspješnija je bila “Sipa” iz Tivta, u sastavu Tomo Cvjetković, Boždar Buzić i Radovan Popović, koja je sa po jednim trećim, šestim i 13. mjestom, osvojila titulu prvaka Crne Gore.\nDrugo mjesto je pripalo ekipi “Igala”, u sastavu Miloš Dašić, Marko Radosavljević i Aleksandar Milosavljević sa četvrtim, sedmim i 32. mjestom. U pojedinačnoj konkurciji Miloš Dašić iz Bara je bio četvrti, čime je doprinio visokom plasmanu “Igala”. Treća je bila ekipi domaćina “Ribar 1” Baošić, u sastavu Dejan Sijerković, Milan Ljubić i Zdravko Damjanović, koji su plasmanima na petom, 14. i 28. mjestu izborili bronzanu medalju.\nČetvrto mjesto pripalo je drugoj ekipi “Ribara” u sastavu Marko Vujisić, Dragan Vasiljević i Belo Dragojlović. Peta je bila “Ama”iz Кostanjice, u sastavu Predrag Tasić, koji je u pojedinačnoj konkurenciji bio prvi, Goran Dabović i Zoran Beljkaš. Šesti su bili ribari “Jugola Grakalića” iz Herceg Novog, sedmi “Delfin” iz Budve, osmi “Pristan” iz Bara, deveti “Pagar” iz Tivta a deseti “Širun” iz Budve. Slijede “Bokeška Jedra” iz Đenovića, “Rumija” iz Bara, “Sabljarka” iz Zelenike i poslednjeplasirana ekipa “Bojana” iz Bara.\nOvo takmičenje je seniorskim i juniorskim reprezentativcima Crne Gore, selektora Anta Koka Arapovića i Slobodana Svilanovića, bilo generalna proba pred Svjetsko prvenstvo koje će od 23. do 28. septembra biti održano u italijanskom gradu Galipoli.\nTagovi:Državno prvenstvo sportski ribolovKSR „Ribar“ Baošić


INVESTICIJE I POLITIČKA NESTABILNOST U 2019. GODINI: Svaka kriza zatrese i Balkan - Nira Press\nPočetna » INVESTICIJE I POLITIČKA NESTABILNOST U 2019. GODINI: Svaka kriza zatrese i Balkan\nTalas nestabilnosti, iniciran “žutim prslucima”, širi se Evropom. Zemlje Unije su naš najvažniji spoljnotrgovinski partner i svako usporavanje privredne aktivnosti na Starom kontinentu, vuče nizbrdo i srpska privredna kola. Uz to, ukoliko napetost na relaciji Beograd Priština potraje, naš privredni rast biće manji za 0,5 do 0,7 odsto\n“Žuti prsluci” na Seni u Parizu\nNa Balkanu smo, na to uvek računamo. Tim rečima je Ivan Nikolić, urednik Makroekonomskih analiza i trendova (MAT), završio svoj autorski tekst u poslednjem broju ovog biltena u kome je precizno izračunao koliko će Srbiju koštati najnovija politička nestabilnost. Odnosno, odluka Prištine od 21. novembra da carine na srpsku robu podigne za 100 odsto.\nPrema Nikolićevoj računici, uz pretpostavku da se odluka o carinskim merama zadrži tokom cele sledeće godine, srpski bruto domaći proizvod (BDP) bi to moglo da košta od 0,5 do 0,7 odsto. Naš godišnji izvoz na Kosovo i Metohiju dostiže oko 450 miliona evra, pa bi prevedeno u pare, carinska barijera Prištine mogla da nas košta od 200 do 300 miliona evra.\n– Najveću štetu pretrpeće prehrambena industrija. Posebno neke njene grane kod kojih tržište KiM visoko učestvuje u izvoznom saldu. Reč je o industriji šećera, žito-mlinskoj industriji, proizvodnji stočne hrane, bezalkoholnih pića… Negativne efekte ćemo imati i kod proizvođača građevinskog materijala – objašnjava Nikolić i dodaje da je uvođenje taksi ekonomski devastirajuće za samu Prištinu.\nOn podseća da je Srbija najbitniji ekonomski partner KiM.\n– Činjenica je da se roba koja dolazi iz centralne Srbije ne može zameniti domaćom proizvodnjom na Kosovu, jer slična proizvodnja ne postoji. U kratkom roku, verovatno, ne može se ni nadomestiti uvozom iz drugih zemalja. Sledi da će, kod nekih proizvoda, odluka Prištine neminovno uzrokovati nestašice ili rast cena. I širenje šverca i crne ekonomije. Pritom će se šteta ravnomerno raspodeliti i na građane, kao krajnje potrošače, i na proizvođače koji ove uvozne proizvode tradicionalno koriste kao sirovine ili proizvode koji se ugrađuju u njihovoj proizvodnji – kaže Nikolić.